**PREDKLADACIA SPRÁVA**

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov sa predkladá ako iniciatívny materiál. Jeho cieľom je upraviť podmienky poskytovania minimálneho dôchodku.

Návrhom zákona sa navrhuje ukončiť uplatňovanie osobitného určenia vymeriavacieho základu na platenie poistného na sociálne poistenie zamestnancom a zamestnávateľom z 13. platu alebo 14. platu poskytnutého zamestnancovi v roku 2021.

V priebehu roku 2019 boli prijaté právne úpravy (zákon č. 382/2019 Z. z. a zákon č. 467/2019 Z. z.), ktorými sa naviazala sumu minimálneho dôchodku na priemernú mzdu v národnom hospodárstve Slovenskej republiky a súčasne bola vypustená podmienka tzv. kvalifikovaného obdobia dôchodkového poistenia (t.j. rokov dôchodkového poistenia získané v kalendárnom roku s osobným mzdovým bodom najmenej na úrovni 0,241). Uvedené zmeny určovania sumy minimálneho dôchodku a zmeny v podmienkach nároku na minimálny dôchodok spôsobili významné narušenie princípu zásluhovosti v dôchodkovom poistení, ako aj samotného účelu zavedenia minimálneho dôchodku.

Vzhľadom na to, že vláda Slovenskej republiky sa v Programovom vyhlásení vlády Slovenskej republiky na obdobie rokov 2020-2024 zaviazala „*zaviesť spravodlivosť a upraviť podmienky poskytovania minimálneho dôchodku a zvážiť spravodlivú valorizáciu minimálnych dôchodkov“* sa navrhuje „zmrazenie“ nominálnych súm minimálneho dôchodku na úroveň roku 2020. Zároveň sa navrhuje opätovné zavedenie podmienky tzv. kvalifikovaných rokov dôchodkového poistenia, t. j. rokov s osobným mzdovým bodom najmenej na úrovni 0,241.

Predložený návrh nebol predmetom vnútrokomunitárneho pripomienkového konania.

Účinnosť návrhu zákona sa navrhuje od 1. januára 2021 vzhľadom na dĺžku legislatívneho procesu a vzhľadom na skutočnosť, že predmetom návrhu zákona je aj právna úprava poistného na sociálne poistenie.

V prípade predloženého návrhu zákona Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky  udelila výnimku z uplatňovania postupu podľa Jednotnej metodiky na posudzovanie vybraných vplyvov (predbežné pripomienkové konanie, záverečné posúdenie vybraných vplyvov) podľa bodu 2.6. tejto metodiky.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozpormi uvedenými vo vyhlásení, ktoré je súčasťou návrhu zákona.